ПРЕДЛОГ ЗАКОНА

О ИЗМЕНАМА И ДОПУНАМА

ЗАКОНА О БЕЗБЕДНОСТИ У ЖЕЛЕЗНИЧКОМ САОБРАЋАЈУ

Члан 1.

У Закону о безбедности у железничком саобраћају („Службени гласник РСˮ, број 41/18), у члану 2. став 1. додаје се нова тачка 28а), која гласи:

„28а) *избeгнутa нeсрeћa* je нeплaнирaни дoгaђaj у коме није било материјалне штете или повреда, али би до истих дошло да се догађај десио са малим помаком у времену или простору;ˮ.

Члан 2.

У члану 8. став 5. после речи „овог чланаˮ додају се запета и речи:„ са роком важења до пет година.”

После става 7. додају се нови ст. 8. и 9, који гласе:

„Дирекција је дужна да после издавања сертификата из става 5. овог члана врши периодичне провере да ли носилац сертификата и даље испуњава услове из члана 7. став 1. тачка 1) овог закона.

У случају да је носилац сертификата из става 5. овог члана железнички превозник, управљач или лице задужено за одржавање, провера из става 8. овог члана вршиће се у оквиру надзора прописаних чланом 10. став 1. овог закона и чланом 54. став 8. овог закона.”

Досадашњи ст. 8-10. постају ст. 10-12.

Члан 3.

У члану 20. после става 1. додаје се нови став 2, који гласи:

„Дирекција о одузетом сертификату хитно и без одлагања мора обавестити управљача инфраструктуре.”

Досадашњи ст. 2-6. постају ст. 3-7.

Члан 4.

У члану 28. став 3. мења се и гласи:

„Послове одржавања горњег и доњег строја железничких пруга из става 1. овог члана, може обављати управљач или други привредни субјект који је регистрован у Републици Србији и који испуњава услове који се односе на покриће за грађанску одговорност, поседовање акта о унутрашњој организацији и систематизацији послова, стручност и здравствену способност запосленог особља, техничку опремљеност и начин вођења и чувања евиденција о извршеном одржавању.”

После става 12. додаје се став 13, који гласи:

„Субјекти из става 3. овог члана воде евиденције о извршеним радовима на одржавању горњег и доњег строја железничких пруга.”

Члан 5.

У члану 33. став 3. мења се и гласи:

„Послове одржавања подсистема енергија из става 1. овог члана, може обављати управљач или други привредни субјект који је регистрован у Републици Србији и који испуњава услове који се односе на покриће за грађанску одговорност, поседовање акта о унутрашњој организацији и систематизацији послова, стручност и здравствену способност запосленог особља, техничку опремљеност и начин вођења и чувања евиденција о извршеном одржавању.”

После става 12. додаје се став 13, који гласи:

„Субјекти из става 3. овог члана воде евиденције о извршеним радовима на одржавању подсистема енергија.”

Члан 6.

У члану 35.став 4. мења се и гласи:

„Послове одржавања сигнално-сигурносних уређаја из става 1. овог члана, може обављати управљач или други привредни субјект који је регистрован у Републици Србији и који испуњава услове који се односе на покриће за грађанску одговорност, поседовање акта о унутрашњој организацији и систематизацији послова, стручност и здравствену способност запосленог особља, техничку опремљеност и начин вођења и чувања евиденција о извршеном одржавању.”

У ставу 5. број: „3” замењује се бројем: „4”.

После става 13. додаје се став 14, који гласи:

„Субјекти из става 4. овог члана воде евиденције о извршеним радовима на одржавању сигнално-сигурносних уређаја.”

Члан 7.

У члану 38.став 4. мења се и гласи:

„Послове одржавања железничке телекомуникационе мреже из става 1. овог члана, може обављати управљач или други привредни субјект који је регистрован у Републици Србији и који испуњава услове који се односе на покриће за грађанску одговорност, поседовање акта о унутрашњој организацији и систематизацији послова, стручност и здравствену способност запосленог особља, техничку опремљеност и начин вођења и чувања евиденција о извршеном одржавању.”

После става 13. додаје се став 14, који гласи:

„Субјекти из става 4. овог члана воде евиденције о извршеним радовима на одржавању железничке телекомуникационе мреже.”

Члан 8.

У члану 42.после става 7. додаје се став 8, који гласи:

„Управљач инфраструктуре има право да, на основу података добијених од уређаја за детекцију загрејаних осовина и уређаја за детекцију равних места на точковима, заустави воз и тражи од железничког превозника отклањање неисправности или искључење неисправних возила из састава воза.ˮ

Члан 9.

У члану 60.став 4. речи: „и практичноˮ бришу се.

У ставу 5. после речи: „сматра се” додаје се реч: „теоријскиˮ.

После става 5. додаје се нови став 6, који гласи:

„Практично стручно оспособљавање врши послодавац.”

Досадашњи став 6. постаје став 7.

После досадашњег става 7. који постаје став 8. додаје се став 9, који гласи:

„Послодавац, у смислу овог члана, је управљач инфраструктуре, управљач индустријске железнице, власник односно корисник индустријског колосека или железнички превозник.ˮ

Члан 10.

У члану 61. став 3. речи: „и практичномˮ бришу се.

Члан 11.

У члану 69. став 1. тачка 2) тачка на крају замењује се тачком и запетом.

После тачке 2) додаје се тачка 3), која гласи:

„3) учествује на обуци из система за управљање безбедношћу коју спроводи послодавац.ˮ

Члан 12.

У члану 94. став 1. мења се и гласи:

„Управљач и железнички превозник морају, независно од Центра, да изврше задатке на истраживању и утврђивању узрока, последица и одговорности за незгоде, несреће и озбиљне несреће у железничком саобраћају, као и околности у којима су настали, у оквиру своје надлежности.ˮ

Став 3. мења се и гласи:

„Управљач и железнички превозник заједно обављају истрагу ангажовањем заједничке стручне комисије у коју могу бити укључена и лица која су независна од управљача и железничког превозника. Уколико увиђај заједничке комисије не започне у року од два часа од настанка несреће или незгоде, управљач самостално спроводи увиђај. ˮ

После става 3. додаје се нови став 4, који гласи:

„У случају да извештај о истрази није закључен, односно да је једно од мишљења члана Комисије изузето, органи управљача и железничког превозника, формирају Радно тело у циљу закључка заједничког извештаја о истрази.ˮ

Досадашњи ст. 4-8. постаје ст. 5-9.

Досадашњи став 9. који постаје став 10. мења се и гласи:

„Дирекција ближе прописује начин на који управљач и железнички превозник пријављују, истражују, евидентирају, статистички прате и објављују податке о несрећама, незгодама, избегнутим несрећама и другим опасним догађајима.ˮ

Члан 13.

У члану 99. став 3. тачка 3) после речи: „главни истражитељˮ додају се запета и речи: „помоћник главног истражитеља-главни истражитељ у железничком саобраћају, остали запослени у Центру који учествују у пословима истраживања несрећа и незгода као и чланови Радне групе именовани решењем Центра.ˮ

Члан 14.

У члану 112.после става 3. додају се ст. 4. и 5, који гласе:

„За издавање сагласности из става 1. овог члана плаћа се такса.

Висина таксе из става 4. овог члана утврђује се законом којим се уређују републичке административне таксе.ˮ

Члан 15.

У члану 113.додају се нови ст. 1. и 2, који гласе:

„Елементи структурних подсистема могу се стављати на тржиште само ако имају декларацију о усаглашености и декларацију о погодности за употребу.

Не може се забрањивати, ограничавати или спречавати стављање на тржиште елемената структурних подсистема који су произведени у складу са овим законом, а посебно се не може захтевати поновно вршење провера које су већ извршене као део поступка за издавање декларације о усаглашености и декларације о погодности за употребу.ˮ

Досадашњи ст. 1-6. постају ст. 3-8.

У досадашњем ставу 7. који постаје став 9. број: „6ˮ замењује се бројем: „8ˮ.

Члан 16.

У члану 116. тачка 8) мења се и гласи:

„8) да ли је железнички превозник, привредно друштво, друго правно лице или предузетник организовао унутрашњи надзор над безбедним одвијањем железничког саобраћаја и да ли се та контрола редовно и ефикасно врши, да ли су кола уврштена у воз технички исправна у складу са прописима, као и да ли је остварена ефикасна заштита људи, имовине и животне средине у области железничког саобраћаја на прописан начин у складу са законом, другим прописима и општим актима којима се уређује безбедност у железничком саобраћају и интероперабилност железничког система;”.

Члан 17.

Подзаконски пропис за извршавање овог закона биће донет у року од шест месеци од дана ступања на снагу овог закона.

До доношења прописа из става 1. овог члана примењиваће се прописи донети до дана ступања на снагу овог закона, ако нису у супротности са одредбама овог закона.

Члан 18.

Овај закон ступа на снагу осмог дана од дана објављивања у „Службеном гласнику Републике Србије”.